দমদমে কারখানায় ভয়াবহ আগুন, এলাকায় আতঙ্কের পরিবেশ

কলকাতা: শীতের রাতে শহরে ফের ভয়াবহ আগুন। দমদম (Dum Dum) সেভেন ট্যাঙ্কসের কাছে কারখানায় ভয়াবহ আগুন (Fire in Factory)। আগুন দ্রুত ছড়িয়ে পড়ায় আতঙ্ক ছড়িয়েছে এলাকায়। দূর থেকে দেখা যাচ্ছে আগুনের লেলিহান শিখা। কালো ধোঁয়ায় ঢেকেছে গোটা এলাকা।ওই গেঞ্জি কারখানার আশপাশে বস্তি থাকায় আতঙ্কে বাসিন্দারা হুড়োহুড়ি শুরু করে। খবর পেয়েই দমকলের ১০টি ইঞ্জিন পৌঁছয় ঘটনাস্থলে। পরে আগুনের তীব্রতা জেরে ইঞ্জিনের সংখ্যা বাড়ে। আগুন যাতে ছড়িয়ে না পড়ে, সেই চেষ্টা করেন দমকল কর্মীরা। এখনও পর্যন্ত কোনও হতাহতের খবর নেই।

জানা গিয়েছে, দমদমের চিড়িয়ামোড়ের কাছে মিত্রবাগানের কাছেই একটি বস্তির পাশে একটি কারখানায় অগ্নিকাণ্ড। প্রথমে আগুন লাগে একটি গেঞ্জির কারখানায়। পরে সেই আগুন ছড়িয়ে পড়ে পাশে থাকা একটি প্লাস্টিকের কারখানাতেও। রাত আটটা পর্যন্ত ১৩টি ইঞ্জিন গিয়েছে ঘটনাস্থলে। স্থানীয় বাসিন্দারা আশপাশের বাড়ির বিদ্যুৎ সংযোগ বিচ্ছিন্ন করে দেন। বাড়ি থেকে গ্যাস সিলিন্ডার বের করে বাইরে নিয়ে চলে আসেন। ওই কারখানার উল্টোদিকের বাড়িতে কয়েকজন আটকে ছিলেন। তাঁদের বের করে আনা হয়।

আরও পড়ুন: চুলের পিন গলায় গেঁথে বিপত্তি! ডাক্তারের দক্ষতায় প্রাণরক্ষা কিশোরীর

বর্তমানে আগুন অনেকটা নিয়ন্ত্রণে নিয়ে এসেছে দমকল কর্মীরা। তবে আগুনে পুরোপুরি নেভাতে অনেকটাই সময় লাগবে বলে জানান দমকল কর্মীরা। এখন কারখানার কোথাও আগুন রয়েছে কি না, তা দেখা হচ্ছে। কীভাবে ওই কারখানায় আগুন লেগেছিল, তা এখনও জানা যায়নি। কোনও হতাহতের ঘটনা না ঘটলেও আর্থিক ক্ষতি অনেকটাই হয়েছে বলে মনে করা হচ্ছে।

অন্য খবর দেখুন